REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 6-60/15

18. mart 2015. godine

B e o g r a d

NARODNA SKUPŠTINA

B e o g r a d

Odbor za ustavna pitanja i zakonodavstvo Narodne skupštine, dostavlja, na osnovu člana 194. stav 2. Poslovnika Narodne skupštine („Službeni glasnik RS” broj 20/12 - prečišćen tekst), Narodnoj skupštini Predlog autentičnog tumačenja odredbe člana 13. stav 3. tačka 5) Zakona o osnovama sistema obrazovanja i vaspitanja („Službeni glasnik RS“ br. 72/09, 52/11 i 55/13), s predlogom da se u skladu sa članom 167. Poslovnika Narodne skupštine, donese po hitnom postupku.

Za predstavnika Odbora u Narodnoj skupštini određen je dr Aleksandar Martinović, predsednik Odbora.

PREDSEDNIK ODBORA

dr Aleksandar Martinović

PREDLOG

Na osnovu člana 194. stav 2. Poslovnika Narodne skupštine („Službeni glasnik RS” broj 20/12 - prečišćen tekst)

Narodna skupština na sednici održanoj \_\_\_\_\_\_\_\_\_\_\_\_\_\_\_\_\_\_ 2015. godine, donela je

AUTENTIČNO TUMAČENjE

ODREDBE ČLANA 13. STAV 3. TAČKA 5) ZAKONA O OSNOVAMA SISTEMA OBRAZOVANjA I VASPITANjA

(„Službeni glasnik RS“ br. 72/09, 52/11 i 55/13)

Prema odredbi člana 13. stav 3. tačka 5) Zakona o osnovama sistema obrazovanja i vaspitanja, predsednik i članovi Nacionalnog prosvetnog saveta biraju se, i to:

„5) po jedan član iz reda nastavnika, vaspitača i stručnih saradnika, predstavnika: Saveza udruženja vaspitača Srbije, Saveza učitelja Republike Srbije, Društva za srpski jezik i književnost Srbije, Društva za strane jezike Srbije, Društva matematičara Srbije, društava istoričara, Srpskog geografskog društva, Društva fizičara Srbije, Srpskog hemijskog društva, Srpskog biološkog društva, Srpskog filozofskog društva, Saveza društava muzičkih i baletskih pedagoga Srbije, Društva likovnih pedagoga Srbije, Saveza pedagoga za fizičku kulturu, Društva psihologa Srbije, Pedagoškog društva Srbije, Sociološkog društva Srbije i Društva defektologa Srbije, sa lista kandidata koje podnose ova udruženja;"

Ovu odredbu treba razumeti tako da se za članove Nacionalnog prosvetnog saveta biraju predstavnici udruženja, odnosno društava iz reda nastavnika, vaspitača i stručnih saradnika koji su zaposleni u predškolskoj ustanovi, osnovnoj i srednjoj školi, sa lista kandidata koje podnose udruženja i društva koja su taksativno navedena u ovom članu zakona.

Ovo autentično tumačenje objaviti u "Službenom glasniku Republike Srbije".

01 Broj

U Beogradu, \_\_\_\_\_\_\_\_\_\_\_\_\_\_, 2015. godine

NARODNA SKUPŠTINA

PREDSEDNIK

Maja Gojković

O b r a z l o ž e nj e

U Predlogu za donošenje autentičnog tumačenja odredbe člana 13. stav 3. tačka 5) Zakona o osnovama sistema obrazovanja i vaspitanja, koji je Narodnoj skupština dostavila Grupa od 15 narodnih poslanika, ukazuje se da postoji nedoumica o tome da li se zvanje „nastavnik" odnosi samo na zaposlene u ustanovama predškolskog, osnovnog i srednjeg obrazovanja, ili i na nastavno osoblje visokoškolskih ustanova, kao i da su ove nedoumice došle do izražaja prilikom podnošenja kandidatura za članove Nacionalnog prosvetnog saveta iz reda udruženja i društava (tačka 5) kada su predlagani, ne samo nastavnici osnovnih i srednjih škola, već i nastavnici-univerzitetski profesori visokoškolskih ustanova. Data je i napomena da je zastupljenost nastavnika visokoškolskih ustanova (univerzitetskih profesora) u Nacionalnom prosvetnom savetu već predviđena u članu 13. stav 3. tač. 1), 2), 3) i 4) Zakona o osnovama sistema obrazovanja i vaspitanja i da bi zato odredbu člana 13. stav 3. tačka 5) Zakona o osnovama sistema obrazovanja i vaspitanja trebalo razumeti tako, da se za članove Nacionalnog prosvetnog saveta iz reda udruženja i društava biraju nastavnici, vaspitači i stručni saradnici, zaposleni u ustanovama predškolskog, osnovnog i srednjeg obrazovanja.

Odredbu člana 13. stav 3. tačka 5) Zakona o osnovama sistema obrazovanja i vaspitanja treba tumačiti u vezi sa odredbama čl. 27, 51. i 116, a imajući u vidu i rešenja iz tač. 1), 2), 3), 4) i 7) u članu 13. Zakona, koje se odnose na nastavnike visokoškolskih ustanova.

Prema odredbama čl. 27. i 116. Zakona o osnovama sistema obrazovanja i vaspitanja, delatnost obrazovanja i vaspitanja obavljaju u predškolskom vaspitanju i obrazovanju - predškolska ustanova, u osnovnom obrazovanju i vaspitanju - osnovna škola i u srednjem obrazovanju i vaspitanju - srednja škola, pri čemu vaspitno-obrazovni rad u predškolskoj ustanovi i vaspitni rad sa učenicima u školi sa domom ostvaruje vaspitač, nastavu i druge oblike obrazovno-vaspitnog rada u školi ostvaruje nastavnik, a stručne poslove u predškolskoj ustanovi i školi obavljaju stručni saradnici - pedagog, psiholog, bibliotekar, odnosno drugi stručni saradnici, u skladu sa zakonom. Nastavnici, vaspitači i stručni saradnici mogu da se međusobno povezuju u stručna društva, saglasno članu 51. stav 5. navedenog zakona.

Odredbama Zakona o visokom obrazovanju, u članu 62. stav 2, utvrđeno je da nastavno osoblje, u smislu ovog zakona jesu: nastavnici, istraživači i saradnici, a da su zvanja nastavnika visokoškolske ustanove: predavač, profesor strukovnih studija, docent, vanredni profesor i redovni profesor (član 63. stav 1). Zvanja vaspitača i stručnog saradnika nisu utvrđena ovim zakonom.

Prema članu 13. Zakona o osnovama sistema obrazovanja i vaspitanja Nacionalni prosvetni savet čine 43 člana, među kojima su i akademici - redovni profesori univerziteta (član 13. stav 3. tačka 1), nastavnici univerziteta u Beogradu (član 13. stav 3. tačka 2), nastavnici drugih univerziteta čiji je osnivač Republika, odnosno autonomna pokrajina (član 13. stav 3. tačka 3), član iz reda nastavnika fakulteta koji obrazuju nastavnike razredne nastave (član 13. stav 3. tačka 4), kao i predstavnik visokoškolskih ustanova strukovnih studija za obrazovanje vaspitača (član 13. stav 3. tačka 7).

U skladu sa članom 167. Poslovnika Narodne skupštine, Odbor predlaže da se autentično tumačenje donese po hitnom postupku, da bi se sprečile štetne posledice do kojih mogu da dovedu nedoumice u primeni navedene odredbe.